Я лэжьыгъэм ироплъэж, къалэныщIэхэр яубзыху
КъБР-м щыIэ МВД-м и ГИБДД-м и управленэм щызэхэтащ 2021 гъэм и япэ мазищым я лэжьыгъэм кърикIуахэм щытепсэлъыхьа, адэкIэ къапэщыт къалэныщIэхэр щаубзыхуа зэIущIэ.
Абы хэтащ къэрал кIуэцI IуэхухэмкIэ министру КъБР-м щыIэм и къуэдзэ - полицэм и унафэщI, полицэм и полковник Мамхэгъ Назир, жылагъуэ хабзэр къызэгъэпэщынымкIэ полицэм и унафэщIым и къуэдзэ КIэрэф Роберт, республикэ МВД-м и ГИБДД-м и управленэм и унафэщI Яльмеев Роберт, УГИБДД-м, Къэрал автоинспекцэм и район IэнатIэхэм я къулыкъущIэхэр.
Къэбэрдей-Балъкъэр Республикэм гъуэгу-транспорт къэхъукъащIэхэр процент 20,5-кIэ, щыхэкIуадэхэмрэ фэбжь хэзыххэмрэ процент 27-кIэ нэхъ мащIэ щыхъуащ. Процент 60-кIэ ехащ чэфу рулым дэсхэм я зэранкIэ къэхъухэр, апхуэдэ автоавариехэм фэбжь щызыгъуэтхэр процент 75-м щхьэдэхыу нэхъ мащIэ хъуащ, шофёр чэфхэм я зэранкIэ къэхъуахэм зы цIыхуи хэкIуэдакъым.
Къыхагъэщащ гъуэгум и къыхуэкIуэ лъэныкъуэмкIэ техьэным, лъэс зэпрыкIыпIэхэм ехьэлIа хабзэхэр къызэпамыудыным, псом хуэмыдэу сабийхэм я шынагъуэншагъэр къызэгъэпэщыным гулъытэ хэха зэрыхуэщIыпхъэр.
Мамхэгъ Назир ГИБДД-м и щIыналъэ къудмахэм я унафэщIхэм гу лъаригъэтащ уэрамхэмрэ гъуэгухэмрэ шынагъуэншагъэр щегъэфIэкIуэнымкIэ лэжьыгъэр щIэгъэхуэбжьэным я лъэныкъуэкIэ гъэзэщIакIуэ властым и органхэм ядэлэжьэныр къызэгъэпэщыным.
КIэрэф Роберт унафэщIхэр яхуиунэтIащ жылагъуэ хабзэр къызэгъэпэщыным, щIэпхъаджагъэхэр къыщIэгъэщыным икIи къызэпыудыным, абы хабзэм къемызэгъыу хуит ямыщI хьэпшыпхэр ягъэIэпхъуэнри хыхьэу, теухуа я къалэнхэр ягъэзэщIэным.
Яльмеев Роберт ягу къигъэкIыжащ псоми я зэхуэдэ гъуэгу-транспорт дисциплинэр егъэфIэкIуэнымкIэ, гъуэгум щызекIуэхэр хабзэм тетыным хуэущиинымкIэ, гъуэгу-транспорт къэхъукъащIэхэмрэ абыхэм кърикIуэхэмрэ, псом хуэмыдэу гъуэгурыкIуэхэу сабийхэмрэ лъэсрыкIуэхэмрэ щыхъумэнымкIэ Iэмалхэр зэгъэтылъэкI имыIэу къэщтэн, апхуэдэуи лей зытехьахэм ядэIэпыкъуным зегъэужьын зэрыхуейр.
«Шынагъуэншэ икIи зэпэщ автомобиль гъуэгухэр» лъэпкъ проектымрэ «Гъуэгум шынагъуэншэу щызекIуэн» абы и къуэдзэ нэхъыщхьэ федеральнэ проектымрэ пхыгъэкIыным тригъащIэу, Яльмеев Роберт къигъэуващ гъуэгу инфраструктурэр егъэфIэкIуэным, гъуэгум щыхэкIуадэхэр гъэмэщIэным теухуа я Iуэху еплъыкIэхэр къыхалъхьэну.
ЗэIущIэм къыщащтащ гъуэгу шынагъуэншагъэр егъэфIэкIуэным ехьэлIа программэ бгъэдыхьэкIэмрэ IуэхущIапIэхэм я зэдэлэжьэныгъэмрэ теухуа унафэ. Апхуэдэуи Къэрал автоинспекцэм и IэнатIэхэм хуагъэлъэгъуащ гъуэгум къыщыхъу авариехэм я лъэужьхэм кърикIуэу къэралымрэ жылагъуэмрэ ягъуэт хэщIыныгъэр гъэмэщIэнымкIэ зэгъэуIуа лэжьыгъэм пащэну.
Мамхэгъ Назир Къэрал автоинспекцэм и къудамэхэм я унафэщIхэм яхуигъэуващ аварие къэмыгъэхъуныр егъэфIэкIуэным ехьэлIа къалэн хэхахэр икIи яжриIащ ахэр гъэзэщIэнымкIэ жэуап зэрахьыр.
УЭРДОКЪУЭ Женя.
